1.  ปัจจัยความเสี่ยง

 ความเสี่ยงด้านการตลาด

บริษัทและบริษัทย่อยดำเนินธุรกิจเดียวกันคือ ผลิตและจำหน่ายแผ่นเอ็มดีเอฟ , แผ่นปาร์ติเกิ้ล,
แผ่นผิวประตูลูกฟัก , แผ่นเอ็มดีเอฟปิดผิว , แผ่นปาร์ติเกิ้ลปิดผิว และแผ่นไม้พื้นสำเร็จรูป
โดยจำหน่ายให้กับผู้ผลิตและผู้แทนจำหน่าย ในอุตสาหกรรมก่อสร้าง , อุตสาหกรรมเฟอร์นิเจอร์,
อุตสาหกรรมอีเลคโทรนิกซ์ เช่น ตู้ลำโพง ทั้งตลาดในประเทศและตลาดต่างประเทศ

ความเสี่ยงในเรื่องการตลาด ขึ้นกับสภาวะเศรษฐกิจทั้งในและต่างประเทศ และ
การแข่งขันของผู้ประกอบการในประเทศและต่างประเทศ
บางช่วงเวลาอาจใช้นโยบายราคาเข้าทำการตลาดเพื่อการแข่งขัน ทั้งนี้บริษัท ฯ
ได้ติดตามอย่างใกล้ชิด และได้วางนโยบายการกระจายสินค้า เข้าสู่ลูกค้าในกลุ่มต่าง ๆ
ให้เหมาะสม ด้วยประสบการณ์ในการทำธุรกิจมานาน
ทำให้สามารถทราบได้ว่าแต่ละอุตสาหกรรมมีวงจรธุรกิจของตนเองหมุนเวียนตลอดเวลา
และบริษัทมีปริมาณการผลิตที่มากพอและสามารถปรับให้เหมาะสมกับความต้องการของตลาดในแต่ละช่วงเวลา
เพื่อประโยชน์สูงสุดให้บริษัทได้

ความเสี่ยงจากอัตราแลกเปลี่ยน

บริษัทฯ มียอดขายส่งออกในรูปของเงินสกุลดอลล่าร์สหรัฐ ประมาณร้อยละ 57 ของยอดขายทั้งหมด
ในขณะเดียวกันก็มีค่าใช้จ่ายนำเข้าวัตถุดิบในการผลิตกาว,ซื้อเครื่องจักรเพื่อขยายกำลังการผลิต,
ซื้ออะหลั่ยและอุปกรณ์เครื่องจักรบางชนิดเพื่อใช้ในการซ่อมบำรุง

อย่างไรก็ตามในส่วนการขายส่งออก ที่มีมูลค่าน้อยกว่าการนำเข้านั้น บริษัท ฯ
ได้ติดตามเรื่องอัตราแลกเปลี่ยนให้ทันกับสถานการณ์ และพิจารณาใช้เครื่องมือต่าง ๆ ด้านการเงิน
กับสถานการณ์ที่มีผลกระทบกับบริษัท ให้มีประสิทธิภาพมากที่สุด
เพื่อลดความเสี่ยงจากการผันผวนของอัตราแลกเปลี่ยน

ความเสี่ยงด้านหนี้สูญ

บริษัทฯ มีความเสี่ยงด้านการให้สินเชื่อที่เกี่ยวเนื่องกับลูกหนี้การค้าค่อนข้างน้อย เนื่องจากบริษัทฯ
และบริษัทย่อย มีการขายสินค้าต่างประเทศในปี 2548 โดยคิดเป็น 57% ของยอดขายทั้งหมด
ซึ่งเป็นการขายโดยการเปิด L/C หรือให้ลูกค้าจ่ายเงินล่วงหน้าค่าสินค้า
ส่วนการขายในประเทศอีกจำนวน 43% ของยอดขายทั้งหมด เป็นการขายให้กับบริษัทที่เกี่ยวข้องกัน
และบริษัทอื่นที่มีความมั่นคงทางการเงินสูง มีความสามารถในการชำระหนี้ที่ดี
นอกจากนี้บริษัทได้ให้ความสำคัญในการพิจารณาให้เครดิตทางการค้ากับลูกหนี้ที่มีความสัมพันธ์ทางการค้ามาเป็นระยะเวลานาน
หรือให้ลูกค้าที่มียอดการสั่งซื้อเป็นจำนวนเงินที่สูง จัดทำหนังสือสัญญาค้ำประกันจากทางธนาคาร
เพื่อเป็นการป้องกันความเสี่ยงได้ระดับหนึ่ง เป็นต้น

ความเสี่ยงจากอัตราดอกเบี้ย

บริษัทและบริษัทย่อยมีหนี้สินระยะสั้นประเภทเงินเบิกเกินบัญชีและเงินกู้ยืมเงินระยะสั้นจากสถาบันการเงิน
การกู้ยืมเงินของบริษัทและบริษัทย่อยนำมาเพื่อเป็นเงินทุนหมุนเวียน
ในส่วนของเงินกู้ระยะยาวกู้มาเพื่อขยายโครงการผลิตเพื่อเพิ่มมูลค่าให้กับสินค้าของกลุ่ม
ซึ่งอัตราดอกเบี้ยจะถูกกำหนดไว้ในอัตราคงที่ในช่วงระยะเวลาหนึ่ง
หลังจากนั้นก็จะอ้างอิงกับอัตราดอกเบี้ยของสถาบันการเงิน
ทั้งนี้การเปลี่ยนแปลงของอัตราดอกเบี้ยในตลาดที่สูงขึ้น ทำให้ค่าใช้จ่ายด้านดอกเบี้ยสูงขึ้น
ซึ่งอาจมีผลกระทบกับผลกำไรของบริษัทได้

ความเสี่ยงด้านจากการที่มีผู้ถือหุ้นรายใหญ่ถือหุ้นเกินกว่าร้อยละ 50

ณ วันที่ 31 มีนาคม 2548 กลุ่มครอบครัวสหวัฒน์ , เจริญนวรัตน์ , บุญเกตุ และ ชัยพัฒนวณิช
ถือหุ้นในบริษัทรวมกันประมาณร้อยละ 57.49 ของจำนวนหุ้นที่จำหน่ายได้แล้วทั้งหมด
จึงทำให้สามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น

ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้